D86

Standarta 78., 105., 111., 130. un 134. punktu groza šādi: 78. Lai noteiktu naudu ienesošās vienības atgūstamo summu, var būt nepieciešams ņemt vērā dažas atzītās saistības. Tas var notikt gadījumā, ja, atsavinot naudu ienesošo vienību, ir nepieciešams, lai pircējs pārņemtu saistību. Tādā gadījumā naudu ienesošās vienības patiesā vērtība, no kuras atskaitītas atsavināšanas izmaksas (vai aplēstā naudas plūsma, kas rodas, galīgi atsavinot aktīvu), ir cena, par kādu pārdos naudu ienesošās vienības aktīvus kopā ar saistību, no kuras atskaitītas atsavināšanas izmaksas. Lai pienācīgi salīdzinātu naudu ienesošās vienības uzskaites vērtību un tās atgūstamo summu, nosakot naudu ienesošās vienības lietošanas vērtību un uzskaites vērtību, atskaita saistību uzskaites vērtību. 105. Sadalot zaudējumus no vērtības samazināšanās saskaņā ar 104. punktu, uzņēmums nedrīkst samazināt aktīva uzskaites vērtību, lai tā būtu mazāka par kādu no šādiem lielumiem, atkarībā no tā, kurš no tiem ir lielāks: a) patieso vērtību, no kuras atskaitītas atsavināšanas izmaksas (ja tās var novērtēt); […] 111. Novērtējot, vai nav kādu norāžu, ka zaudējumi no vērtības samazināšanās, kas iepriekšējos periodos atzīti aktīvam, kas nav nemateriālā vērtība, varētu vairs nepastāvēt vai varētu būt samazinājušies, uzņēmums apsver vismaz šādas norādes: Ārējie informācijas avoti a) pastāv novērojamas norādes, ka attiecīgajā periodā aktīva vērtība ir būtiski palielinājusies; […] 130. Par katru būtisku zaudējumu no vērtības samazināšanās, kas atzīts vai apvērsts perioda laikā atsevišķam aktīvam, tostarp nemateriālajai vērtībai, vai naudu ienesošai vienībai uzņēmums atklāj šādu informāciju: […] f) ja atgūstamā summa ir patiesā vērtība, no kuras atskaitītas atsavināšanas izmaksas, uz kādas bāzes tika novērtēta patiesā vērtība, no kuras atskaitītas atsavināšanas izmaksas (piem., vai patiesā vērtība tika novērtēta, atsaucoties uz identiska aktīva kotētu cenu aktīvā tirgū). Uzņēmumam nav jāatklāj 13. SFPS prasītā informācija; 134. Uzņēmumam jāatklāj informācija, kas norādīta a)–f) apakšpunktā, par katru naudu ienesošo vienību (vienību grupu), kuras nemateriālās vērtības vai nemateriālo aktīvu ar nenoteiktu lietošanas laiku uzskaites vērtība, kas attiecināta uz šo vienību (vienību grupu), ir ievērojama salīdzinājumā ar uzņēmuma kopējo nemateriālās vērtības vai nemateriālo aktīvu ar nenoteiktu lietošanas laiku uzskaites vērtību: […] c) vienības (vienību grupas) atgūstamā summa un bāze, saskaņā ar kuru vienības (vienību grupas) atgūstamā summa noteikta (t. i., lietošanas vērtība vai patiesā vērtība, no kuras atskaitītas atsavināšanas izmaksas); d) ja vienības (vienību grupas) atgūstamā summa pamatojas uz lietošanas vērtību: i) katrs galvenais pieņēmums, uz kura vadība balsta naudas plūsmas prognozes par periodu, kas ietverts jaunākajos budžetos/prognozēs. Galvenie pieņēmumi ir tādi pieņēmumi, attiecībā uz kuriem vienības (vienību grupas) atgūstamā summa ir visjutīgākā; […] e) ja vienības (vienību grupas) atgūstamā summa pamatojas uz patieso vērtību, no kuras atskaitītas atsavināšanas izmaksas, vērtēšanas paņēmiens (paņēmieni), ko izmanto patiesās vērtības, no kuras atskaitītas atsavināšanas izmaksas, novērtēšanai. Uzņēmumam nav jāatklāj 13. SFPS prasītā informācija. Ja patieso vērtību, no kuras atskaitītas atsavināšanas izmaksas, nenovērtē, izmantojot identiskas vienības (vienību grupas) kotētu cenu, uzņēmums atklāj šādu informāciju: i) katru galveno pieņēmumu, uz kura vadība balsta savu novērtējumu par patieso vērtību, no kuras atskaitītas atsavināšanas izmaksas. Galvenie pieņēmumi ir tādi pieņēmumi, attiecībā uz kuriem vienības (vienību grupas) atgūstamā summa ir visjutīgākā; […] iiA) patiesās vērtības hierarhijas līmeni (sk. 13. SFPS), kurā iedalīts patiesās vērtības novērtējums kopumā (neņemot vērā novērojamās „atsavināšanas izmaksas”); iiB) vai ir mainīts vērtēšanas paņēmiens, šādas pārmaiņas un to iemesls (iemesli). Ja patieso vērtību, no kuras atskaitītas atsavināšanas izmaksas, novērtē, izmantojot diskontētas naudas plūsmas prognozes, uzņēmums atklāj šādu informāciju: iii) periodu, kurā vadība ir prognozējusi naudas plūsmas; iv) pieauguma likmi, kas izmantota naudas plūsmas prognožu ekstrapolācijai; v) diskonta likmi (likmes), kas izmantota (izmantotas) naudas plūsmas prognozēs. […]